### 2.3. Dialogen kurver

Dialogen “Kurver” bruges til håndtering af kurver, så du kan oprette eller slette dem, gemme dem, konvertere dem til og fra markeringer osv. Læs Afsnit 4, “ Kurver ” for flere oplysninger om kurver.

Figur 15.10. Dialogen “Kurver”

#### 2.3.1. Aktivér dialogen

Dialogen kan dokkes. Se hvordan i afsnittet Afsnit 2.3, “Dialoger og dokning”.

Du kan tilgå den:

- gennem hovedmenuen: Vinduer → Dokbare dialoger → Kurver.

- fra fanebladsmenuen i enhver dokbar dialog ved at klikke på og vælge Tilføj faneblad → Kurver.

I menuen Vinduer er der en liste over frigjorte vinduer, som kun findes, hvis mindst én dialog forbliver åben. I dette tilfælde kan du åbne dialogen “Kurver” i hovedmenuen: Vinduer → Kurver.

#### 2.3.2. Brug af dialogen Kurver

Overblik

  Denne dialog viser en liste over alle kurver i det aktuelle billede. For hver kurve kan du indstille dens egenskaber, som forklaret nedenfor, og udføre visse handlinger ved hjælp af knapperne nederst i dialogen eller ved hjælp af genvejsmenuen.

  I tilstanden med flere vinduer kan du vise navnet på det aktive billede øverst i dokken ved at vælge “Vis billedudvalg” i fanebladsmenuen. På den måde kan du hurtigt se, hvilket billede de kurver, du arbejder på, hører til.

  Hvis listen ikke er tom, er et af medlemmerne på ethvert givet tidspunkt billedets aktive kurve, som vil være genstand for alle operationer, du udfører ved hjælp af dialogmenuen eller knapperne i bunden. Den aktive sti vises fremhævet i listen. Klik på et af elementerne for at gøre det til den aktive kurve.

  Højreklik på et element i listen for at åbne menuen Kurver. Du kan også få adgang til menuen Kurver fra dialogens fanebladsmenu.

Vælg flere kurver

  GIMP giver dig mulighed for at vælge flere kurver og udføre handlinger på dem som f.eks. opregning og udfyldning. Man vælger flere kurver ved at bruge musen og Skift for at tilføje en række kurver eller Ctrl for at tilføje eller fjerne den kurve, man har klikket på.

Kurvelistens overskriftslinje

  Lige over kurvelisten er overskriftslinjen. Til venstre er der ikoner, som identificerer kolonnerne for synlighed og lås. I midten fortæller en tekstetiket, hvor mange kurver der er valgt i øjeblikket, hvis det er mere end én.

Kurveegenskaber

  Hver kurve vises i listen med sine egne egenskaber, som er meget lig lagegenskaber:

  Kurvens synlighed

    Som standard er kurver ikke synlige. Dette ikon vises, når kurven er synlig. Ved at klikke på det skifter man mellem synlig og usynlig. Når en kurve er “synlig”, tegnes der en kant over hvert kurvesegment på billedskærmen. Dette ændrer ikke billedets faktiske pixeldata. Ved at klikke på ikonet med Skift holdt nede skjules alle andre kurver.

  Egenskaber for kurvelås

    Hver kurve har låseegenskaber. Hvis en af egenskaberne er indstillet, vises det respektive låseikon foran miniaturebilledet.

    Når flere egenskaber er indstillet, vises et dobbelt låseikon her. Ved at klikke i denne kolonne kan du ændre disse egenskaber.

    Lås kurve

      Dette ikon viser, om “lås kurve” er aktiveret for den aktuelle kurve. Når dette er aktiveret, er kurven låst for enhver handling, der ændrer den, hvilket betyder, at der ikke vil blive foretaget ændringer af denne kurve. Ved klik på ikonet skiftes der mellem aktiveret og deaktiveret.

    Lås placering og størrelse

      Dette ikon viser, om “lås kurvens placering” er aktiveret for den aktuelle kurve. Når dette er aktiveret, er kurven låst for enhver handling, der ændrer dens placering. Ved klik på ikonet skiftes der mellem aktiveret og deaktiveret.

    Lås synlighed

      Denne knap styrer indstillingen “Lås” for kurvens synlighed. Hvis den er aktiveret, kan kurvens synlighed ikke ændres, førend låsen er deaktiveret.

  Miniature

    Et lille forhåndsvisningsikon repræsenterer kurvens effekt. Denne forhåndsvisning kan forstørres ved at holde venstre museknap nede på ikonet. Hvis du trækker miniaturebilledet ind i dialogen Lag, oprettes der et nyt lag med en rasteriseret kopi af kurven.

  Kurvens navn

    Kurvens navn, som skal være unikt for det enkelte billede. Hvis du dobbeltklikker på navnet, kan du redigere det. Hvis det navn, du opretter, allerede findes, tilføjes et nummer (f.eks. “#1”) for at gøre det unikt.

Håndtering af kurver

  Knapbjælken i bunden tilbyder følgende funktioner:

  Disse knapper svarer til punkter i genvejsmenuen (som du får adgang til ved at højreklikke på et punkt på listen), men nogle af dem har ekstra muligheder, som du kan se ved at holde ændringstasterne nede, mens du trykker på knappen.

  Ny kurve

    Se Ny kurve. Hvis du holder Skift nede, oprettes en ny (tom) kurve med de sidst anvendte værdier uden at åbne dialogen Ny kurve.

  Hæv kurver

    Se Hæv kurver. Hvis du holder Skift nede, flyttes kurven til toppen af listen.

  Sænk kurver

    Se Sænk kurver. Hvis du holder Skift nede, flyttes kurven til bunden af listen.

  Duplikér kurver

    Se Duplikér kurver.

  Kurver til markering

    Konverterer kurver til en markering; se Kurver til markering for en komplet forklaring. Du kan bruge ændringstaster til at indstille, hvordan den nye markering interagerer med den eksisterende markering:

    Ændringstaster | Handling
    --- | ---
    Ingen | Erstat eksisterende markering
    Skift | Læg til markering
    Ctrl | Træk fra markering
    Skift+Ctrl | Gennemskær med markering

  Markering til kurve

    Ved at klikke mens Skift holdes nede åbnes dialogen Avancerede indstillinger, som giver dig mulighed for at justere, hvordan markeringen konverteres til en kurve.

  Mal langs kurverne

    Se Optegn kurver. Hvis du holder Skift nede, optegnes kurverne baseret på de sidst anvendte værdier uden at åbne dialogen Optegn kurver.

  Slet kurver

    Slet kurver sletter de valgte kurver.

#### 2.3.3. “Kurver”-genvejsmenuen

Menuen Kurver kan åbnes ved at højreklikke på en kurve i listen i dialogen Kurver, eller ved at vælge det øverste punkt (“Kurver”) i dialogens fanebladsmenu. Denne menu giver dig adgang til de fleste af de operationer, der påvirker kurver.

Redigér kurve

  Redigér kurve er en alternativ måde at aktivere værktøjet Kurver på, som bruges til at oprette og manipulere kurver. Det kan også aktiveres fra værktøjskassen eller ved hjælp af tastaturgenvejen B.

Redigér kurveegenskaber

  Redigér kurveegenskaber åbner en lille dialog, hvor du kan ændre kurvens navn. Du kan også gøre det ved at dobbeltklikke på navnet i listen i dialogen Kurver.

Farvemærkater

  Farvemærkater åbner en undermenu, der ligner den i dialogen Lag, og som giver dig mulighed for at vælge en farvemærkat til de valgte kurver.

Ny kurve

  Ny kurve opretter en ny kurve, føjer den til listen i dialogen Kurver og gør den til den aktive kurve for billedet. En dialog åbnes, hvor du kan give kurven et navn. Den nye kurve oprettes uden ankerpunkter, så du bliver nødt til at bruge værktøjet Kurver til at give den nogle, før du kan bruge den til noget.

Hæv kurver

  Hæv kurver flytter de valgte kurver en plads højere op på listen i dialogen Kurver.

  En kurves placering på listen har ingen funktionel betydning, så dette er blot en bekvemmelighed, der hjælper dig med at bevare overblikket.

Sænk kurver

  Sænk kurver flytter de valgte kurver en plads længere ned på listen i dialogen Kurver.

  En kurves placering på listen har ingen funktionel betydning, så dette er blot en bekvemmelighed, der hjælper dig med at bevare overblikket.

Duplikér kurver

  Duplikér kurve opretter en kopi af de valgte kurver, tildeler unikke navne, føjer dem til listen i dialogen Kurver og gør dem til de markerede kurver for billedet. Kopierne vil kun være synlig, hvis de oprindelige kurver var synlige.

Slet kurver

  Slet kurver sletter de valgte kurver.

Sammenlæg synlige kurver

  Sammenlæg synlige kurver tager alle de kurver i billedet, der er synlige (dvs. alle dem med “åbent øje”-symbolet i dialogen Kurver), og gør dem til komponenter i en enkelt kurve. Det kan være praktisk, hvis du vil optegne dem alle på samme måde osv.

Kurver til markering, Tilføj kurver til markering, Træk kurver fra markering, Gennemskær kurver med markering

  Disse kommandoer konverterer alle de aktive kurver til en markering og kombinerer den derefter med den eksisterende markering på de angivne måder. (Kurver til markering kasserer den eksisterende markering og erstatter den med en, der er dannet af kurven). Hvis det er nødvendigt, lukkes eventuelle uafsluttede komponenter i kurven ved at forbinde det sidste ankerpunkt med det første ankerpunkt med en lige linje. De “marcherende myrer” for den resulterende markering bør følge kurven tæt, men forvent ikke, at overensstemmelsen er perfekt.

Markering til kurve

  Denne operation kan tilgås på flere måder:

  - Vælg Markering → Til kurve i hovedmenuen.

  - I kurvens dialogmenu vælges Markering til kurve.

  - Med knappen Markering til kurve i bunden af dialogen Kurver.

  Markering til kurve opretter en ny kurve ud fra billedets markering. I de fleste tilfælde vil den resulterende kurve nøje følge markeringens “marcherende myrer”, men overensstemmelsen vil normalt ikke være perfekt.

  Konvertering af en todimensionel markeringsmaske til en endimensionel kurve involverer nogle ret vanskelige algoritmer: Du kan ændre den måde, det gøres på, ved hjælp af Avancerede indstillinger, som du får adgang til ved at holde Skift nede, mens du trykker på knappen Markering til kurve nederst i dialogen Kurver. Dette åbner dialogen Avancerede indstillinger, som giver adgang til mange forskellige indstillinger. Generelt set vil Markering til kurve gøre, hvad du forventer, uden du behøver rode med de avancerede indstillinger.

Udfyld kurver

  Denne operation kan tilgås på flere måder:

  - I hovedmenuen vælges Redigér → Udfyld kurver ….

  - I kurvens dialogmenu vælges Udfyld kurver ….

  - Med knappen Udfyld kurver i kurvens værktøjsindstillinger.

  Udfyld kurver udfylder alle områder afgrænset af de valgte kurver med den aktuelle forgrundsfarve eller det aktuelt valgte mønster. Se afsnittet om Udfyld kurver for flere oplysninger.

Optegn kurver …

  Denne operation kan tilgås på flere måder:

  - I hovedmenuen vælges Redigér → Optegn kurver ….

  - I kurvens dialogmenu vælges Optegn kurver ….

  - Med knappen Mal langs kurven nederst i dialogen Kurver.

  - Med knappen Optegn kurver i kurvens værktøjsindstillinger.

  Optegn kurver gengiver de valgte kurver på det aktive lag i billedet og giver mulighed for en bred vifte af linjestile og stregmuligheder. Se afsnittene om Optegn kurver og Optegning for flere oplysninger.

Kopiér kurver

  Kopiér kurver kopierer de valgte kurver til kurveudklipsholderen, så du kan indsætte den i et andet billede.

  | Vink
  Du kan også kopiere og indsætte kurver ved at trække deres ikon fra dialogen Kurver til målbilledets visning.

  | Bemærk
  Når du kopierer en kurve til et billede, er den ikke synlig. Du er nødt til at gøre den synlig i dialogen Kurver.

Indsæt kurve

  Indsæt kurve opretter en ny kurve ud fra indholdet af kurveudklipsholderen, føjer den til listen i dialogen Kurver og gør den til den aktive kurve for billedet. Er en kurve ikke tidligere blevet kopieret til udklipsholderen, vil menupunktet være deaktiveret.

Eksportér kurver

  Med Eksportér kurver … gemmes en kurve til en fil. En dialogboks åbnes, hvor filens navn og placering kan angives. Du kan senere tilføje denne kurve til ethvert GIMP-billede ved hjælp af kommandoen Importér kurve. Formatet, der bruges til at gemme kurver, er SVG. Det betyder, at vektorgrafikprogrammer som Inkscape også vil kunne importere de kurver, du gemmer. Se afsnittet Kurver for mere information om SVG-filer, og hvordan de relaterer til GIMP-kurver.

Importér kurve

  Importér kurve … opretter en ny kurve ud fra en SVG-fil. En filvælgerdialog åbnes, hvor du kan navigere til filen. Se afsnittet Kurver for information om SVG-filer, og hvordan de relaterer til GIMP-kurver.

2.2. Dialogen Kanaler |  | 2.4. Dialogen farvekort

Report a bug in GIMP Rapportér en fejl i fejlsporing